Lamusa, tʋʋlgo, 21
Bãmb gomdã saaga ne tʋʋlem.—Yɩɩn. 147:15.
Rũndã-rũndã, yaa ne Biiblã maasem la a Zeova wilgd tõnd sore. Yɩɩn-gʋlsdã yeelame t’a Zeova “gomdã saaga ne tʋʋlem,” rat n yeel tɩ wakat fãa, a wilgda tõnd d sẽn segd n maanegã tao-tao. Tags-y n ges-y sõngr ning fãa y sẽn paamd Biiblã kareng pʋgẽ, tʋm-tʋmd sẽn tũud sɩd la sẽn tar yamã sẽn yiisd sɛb ninsã pʋgẽ, JW Télédiffusion wã pʋgẽ, jw.org sɩtã pʋgẽ, la ne kãsem-dãmbã la y tẽed-n-taas a taabã maasmã. (Mat. 24:45) Rẽ yĩnga, yãmb meng neeme tɩ wakat fãa, a Zeova sɩd sõngd-y-la tao-tao tɩ y bãng y sẽn segd n maaneg bɩ? Yɩɩn-gʋlsdã ra miime tɩ buudã fãa sʋka, yaa Israyɛll buudã la a Zeova yãk tɩ b yaa a nin-buiidu. Yaa bãmb bal la Wẽnnaam vẽneg a “goamã” la a “noyã.” (Yɩɩn. 147:19, 20) Rũndã-rũndã, tõnd me paamame n yaa a Zeova nin-buiidu, t’a boond tõnd t’a Kaset rãmba. Woto yaa zu-zẽkr tɛkẽ! D sũy yaa noog d sẽn paam n bãng Wẽnnaam, n paam me t’a wilgd-d sor ne a Gomdã maasem, tɩ rẽ fãa kɩt tɩ d paam n yaa a zo-rãmbã. Bʋʋm waoog sẽn kɩt tɩ y segd n dɩk Yɩɩn-sõamyã 147 gʋlsdã togs-n-taare, n pẽg a Zeova la y sagl y taabã tɩ bãmb me pẽg-a. w17.07 20 s. 15-16; 21 s. 18
Arzũma, tʋʋlgo, 22
Sodaag ka kẽesd a toog nin-zaals vɩɩm yɛl pʋgẽ, a sã n dat tɩ ned ning sẽn dɩk-a yẽ sodaarã sũur yɩ noog ne-a ye.—2 Tɩm. 2:4.
Rũndã-rũndã, sẽn yɩɩd neb milyõ a ye n kẽes b mens zãng Wẽnnaam tʋʋmdã pʋgẽ, n yaa wa tãb-biisi. Bãmb ne b tẽed-n-taasã fãa maanda b sẽn tõe n tũud a Poll saglgã. B yõkda b mense, n pa basdẽ tɩ piblisite-rãmbã la dũniyã nebã manesmã kɩt tɩ b lebg rat-wʋsg rãmb ye. Wakat fãa, b tẽegdame tɩ Biiblã yeelame tɩ “ned sã n tɩ reeg samd ned a to nengẽ, a lebga a soabã yamba.” (Yel. 22:7) A Sʋɩtãan sẽn dat yaa tõnd rɩk d pãngã la d sẽkã fãa n baood ligdã, hal n lebg ligdã yembse. Neb n kẽed sam-bɛd sẽn na yɩl n da zaka, mobilli, n yao kareng bɩ n maan b yi-kãadem kibsa. Wat n lebga tɩlɛ tɩ b tʋm yʋʋm ka tɛk n yao. D sã n dat n wilg tɩ d maanda yam, segdame tɩ d mao n da gĩd d vɩɩmã, n da nong n kẽed sama, la d ra raad teed wʋsg ye. Rẽ, d na n sɩd yɩɩ Wẽnnaam yembse, n da yɩ ligdã yembs ye.—1 Tɩm. 6:10. w17.07 10 s. 13
Sibri, tʋʋlgo, 23
Mam getame tɩ yãmb no-tũudsã n yaa tɩrse, la mam kisa zĩrẽ-beed buud fãa.—Yɩɩn. 119:128.
A Zeova n segd n yɩ yĩngr la tẽng naaba. A rɩta a naamã ne tɩrlem wakat fãa. A yeelame tɩ yẽ ‘tʋmda ne nonglem la tɩrlem ne zemsg dũniyã zugu,’ la tɩ ‘yaa bõn-kãens n noom yẽ.’ (Zer. 9:23) A Zeova pa teeg ninsaalbã sẽn yiis noy ninsã n na n bãng sẽn segd la sẽn pa segd n bak ye. A tɩrlmã sẽn ka to wã yĩnga, yẽ mengã n yiis noy sẽn segd la sẽn pa segdã wɛɛngẽ, tɩ ninsaalbã tog n tũ. Yɩɩn-gʋlsdã ra yeelame: “Yãmb naam geerã tilga tɩrlem ne zemsg zugu.” Rẽnd a Zeova noyã, a saglsã, la a yam-yãkr fãa yaa tɩrga. (Yɩɩn. 89:15) A Sʋɩtãan yeelame t’a Zeova pa rɩt a naamã ne tɩrlem ye. La hal ne masã, yẽ mengã pa tõog tɩ tɩrlem zĩnd dũniyã zug ye. w17.06 28 s. a 5
mos_Latn mos_Latn mos_Latn mos_Latn mos_Latn mos_Latn fur_Latn mos_Latn mos_Latn